אוליביה בנסון (חוק וסדר)
רקע > מערכות יחסים רומנטיות

בעונה הראשונה, בנסון שוכבת עם עמית לעבודה, הבלש בריאן קסידי (דין וינטרס) באופן חד פעמי. למרות זאת, בהמשך העונה השניים ממשיכים במערכת היחסים הרומנטית. לבסוף, קסידי עוזב את היחידה בעקבות קושי נפשי בתפקיד. בעונה 5, מתגלה שבנסון הייתה במערכת יחסים עם קורבן רצח נשא HIV המתברר להיות הומוסקסואל. חוקרת מקרי המוות ביחידה, מלינדה וורנר (תמרה טאני (אנ')) בודקת את בנסון מחשש להידבקות בנגיף, אך הבדיקה יוצאת שלילית. בעונה 9, היחידה מגלה שבנסון ניהלה מערכת יחסים עם עיתונאי בשם קורט מוס (ביל פולמן) במשך מספר חודשים. מערכת היחסים מתגלה כאשר החקירה נחקרת על ידי המחלקה לחקירות שוטרים לאחר שהם בטעות הוציאו שחקן פוטבול מפורסם מהארון באופן פומבי. בסוף אותו הפרק, בנסון נפרדת ממוס.
למרות שבנסון ניהלה מערכות יחסים עם גברים, על פי האתר "AfterEllen (אנ')" "היא משכה לתוכנית צופות לסביות". חלק מהמעריצים ציינו שלדעתם קיים מתח מיני בין בנסון לבין עוזרת התובע המחוזי אלכס קאבוט (סטפני מארץ'). בר הגיב לכך ואמר "קראנו את כל מה שהמעריצים כותבים. אנחנו יודעים שהרבה אנשים בעד שבנסון וקאבוט יהיו יחד. כל הרמזים שם".
באמצע עונה 13, בנסון פותחת במערכת יחסים עם תובע חדש במשרד התובע המחוזי, דייוויד היידן (הארי קוניק ג'וניור). הרגיטאי ציינה שקוניק, שהוא חבר קרוב שלה, עזר לשפר את התכנית וציינה בראיון "זאת הצלחה בהמון רמות. התכנית כל כך בת מזל להחזיק בכישרון של הארי, ואני בת מזל כי אני עובדת עם חבר טוב שלי. אני חושבת שאוליביה לא יכלה לבקש מלווה טוב יותר לשלב הזה שבו היא נמצאת בחיים ובקריירה". היידן ובנסון התחילו את מערכת היחסים ביניהם בסוף הפרק "Official Story". בפרק "Hunting Ground", בנסון מחליטה להוריד את הקצב בקשר עם היידן, מתוך רצון לראות שהקשר אכן יחזיק מעמד. באותו הלילה, השניים שוכבים בביתה של בנסון. האירוע גורם לה להגיב באיחור לחקירה, מה שמעלה את חמתה של משטרת ניו יורק. בפרק "Justice Denied", בנסון והיידן מסיימים את הזוגיות שלהם בעקבות ניגוד עניינים.
בפרק הראשון של עונה 14, בנסון וקסידי מתנשקים לאחר שהיא מתוודה בפניו שהיא לא אותו האדם שהוא זכר מאז הלילה שהם שכבו יחדיו לפני 13 שנה. בהמשך העונה, בפרק "Undercover Blue", מתברר שאוליביה וקסידי המשיכו להיפגש לזמן מה. מערכת היחסים בין השניים עולה על שרטון כאשר באותו הפרק קסידי מואשם באונס ובעקבות החקירה, מערכת היחסים ביניהם מתגלה לציבור. האישומים נגד קסידי מתבטלים לאחר שהיחידה מגלה שהוא הופלל. בעונה 15, בנסון מתנחמת אצל קסידי לאחר שהיא הוחזקה כבת ערובה למשך מספר ימים על ידי אנס אלים. מספר חודשים לאחר מכן, בנסון חוזרת לעבודה והיא וקסידי עוברים לגור ביחד. השניים נפרדים בפרק "Downloaded Child" מאחר ששניהם מחפשים דברים שונים בקשר. למרות הפרידה, השניים נשארים בקשר חברי, במיוחד לאחר שבנסון מחדירה בקסידי אומץ להעיד נגד גארי דולאן (ויליאם סדלר (אנ')), שהתעלל בקסידי מינית כאשר קסידי היה ילד.
בפרק קרוס אובר עם הזיכיון "שיקגו" (גם הוא מבית היוצר של דיק וולף) ובפרק "They'll Have to Go Through Me", בנסון מתחברת לסמל האנק ווייט (אנ') (ג'ייסון בגיי) ממשטרת שיקגו, למרות שהשניים עובדים באופן שונה כשזה נוגע לחקירת פשעים. לאחר שהמבצע המשולב בין שתי היחידות מסתיים, השניים מבלים את הערב בפאב ובנסון חוזרת לאחר מכן לניו יורק.
נרמז בעונה 17 שבנסון וקפטן אד טאקר (רוברט ג'ון בורק (אנ')) מהמחלקה לחקירות שוטרים מצויים במערכת יחסים. בפרק "Manhattan Transfer", השניים נאלצים לחשוף את מערכת היחסים שלהם לאחר שאד הואשם על ידי בן דודו, כומר בקשירת קשר עם קבוצה שסוחרת במין המקושרת למשטרה ולכנסייה. בסופו של דבר, אד מנוקה מכל חשד והשניים ממשיכים במערכת היחסים ביניהם. בעונה 18, טאקר מנסה לשכנע את אוליביה לפרוש מעבודתה ביחד איתו, אך בנסון מסרבת מכיוון שלהיות שוטרת ואם הם כל עולמה. השניים נפרדים בסוף אותו הפרק. למרות הפרידה, בנסון מתאבלת לאחר שאד שם קץ לחייו בעקבות גידול סרטני במוחו.